**Рамазанова Шайгүл Әмірғалиқызы**

Әл-Фараби атындағы Қазақ ұлттық университеті,

Қазақстан Республикасы, Алматы қ.

**Е-mail: shaigul69@mail.ru**

**АЛДАР – АҚИҚАТТЫҢ АРАШАШЫСЫ**

Алдаудың ақиқатпен алмасатын, алмастыратын да, арағайындық атқаратын да жерлері жеткілікті. Халық қиялынан қанаттанып, арманынан аяқтанған Алдар турасында топшылаулар да, бірқатар болжамдар да бар. Алдымен Алдардың қарашыға қажеттіліктен қиялға айналып, жоқ-жітіктің жоғын жоқтаушы, жол ашушы, арманын аялаушы, аңсарын алдарқатушы болғандықтан аңыз адамның кейпін көргені рас.

Адам атамзаманнан ақиқатты аңсап, қиянаттың қамшысынан қорғанатын, қорғайтын қолдаушы іздеумен келе жатыр; ол ел есіндегі ертегілер, адам аузындағы аңыздар ма, қиялдан құйылған кейіпкерлер ме, мәселе сол кейіпкерлердің күні бүгінге дейінгі қажеттілік көшінің басында тұруында. Міне, Алдар да адам баласының айызын қандыру үшін, ақиқатқа арашашы болып, көпшіліктің көкейіндегісін тап басатын, тура айтатын кенеулі кейіпкер. Адам баласы өмір сүрген қоғамының түр-түсіне қарамастан қиянаттары көл-көсір, өтіріктері де өріп жүреді. Ал енді сол өтіріктерді өлтірудің бірден-бір жолы – өтірік айту арқылы алдау «қардың басын қар алады» демекші, өтіріктің басына су құюшы да – өтірік. «Кейбіреулерді үнемі алдауға болады, кейбір кездері көпшілікті алдауға болады, ал үнемі, ұдайы барлығын бірдей алдау мүмкін емес, болмайды да» деп Авраам Линколын айпақшы, Алдардың алдайтын адамдары да кейбір кездері көпшілікті алдауға арбаушылар. Алдар бізге алданып калмау үшін де, алданып қалғандарды алдарқату үшін де, алданып қалушылардың алдында адами парызын өтеу үшін, кеткен кегін қайтару үшін де керек. «Адамдарды алдайтын, адамдардың алданатыны да алдануға лайықты деп таңдауында жатыр».

Алдардың халық қиялының қияларына көтерілуі – алданып қалған адамдардың аманатын арқалап қана коймай, аманатқа қиянат жасамай, озбырлардың айла, амал, әрекеттерін әшкерелеуінде. Алдардың тағы бір таңғаларлық қасиеті адал еңбегімен күн көрген қара халықты қан қақсатпай, қараны қанаушыларды қаралап, арам малына айдап салып, арам дүниесін тәрк етуінде «бәлкім теңдік тұғырлы адамның әу бастағы асыл арманы шығар, бірақ жер үстіндегі ешбір құдыретті күш оған жеткізе алмайды» деп Оноре Бальзак айтпақшы, Алдардың арманы теңсіздерді теңелту емес пе?! Сондықтан да мыңдаған Алдар айналаңыз да қаптап жүргенімен, бізге керегі бұл Алдарлар емес қой, бұлар қара басын күйттеп қу құлқыны мен дүние дүмпуін ғана көздеуші кісілер. Ал шын Алдардың жөні бөлек, ол елдің жоғын жоқтап қана қоймай, қолма-қол есесін қайтарушы.

Алдар жайлы аңыз әңгімелер бүкіл түркі халықтарында бар, бірақ басым көпшілігі қазақ аңыздары мен ертегілерінде екен. Әлкей Марғұланның айтуынша: «Алдар көсе жайлы аңыз, ертегілер әу баста қазақ даласында туып, кейіннен түрікмен, қырғыз, татарларға тараған». Ауыз әдебиеті қарқындап тұрған тұста, көшпелілердің мидай араласып жатқан заманында Алдардың атағының аспандауы бекерден бекер емес қой, тазалықтың тапшылығынан, ақиқаттың аздығынан, шындыққа шөліркеуден екені бесенеден белгілі, қалай болғанда да Алдардың даңқы күні бүгінге дейін қазақ даласын шуағына бөлеп тұр. Себебі «даңқтың өзі өлшеусіз, Римге келіп тұр, Микеланджелоның өліп қалғанына өкінесіз, артынша Микеланджелоны көзбе-көз көрмегеніңізге өкінесіз». Сол сықылды нарық заманында Алдардың арамызда болмағаны өте өкінішті, бүтін бір халықтың қамын ойлап, қарекет етуші ғана, ел есінде ересен ұзақ өмір сүреді. М. Әуезов: «Алдар көсе жайындағы қазақ айтатын әңгімелер көпке мәлім, көп қызықтаған, алыс заманнан келе жатқан әңгімелер” депті. Сол сықылды Алдарды қызықтаушылар көп қана емес, көл-көсір, себебі Алдардың амалы – халықтың назарын қаратып қана қоймай, ажарын кіргізеді, әр заманның адамдары Алдар әрекетінен өзіне берекет табады. «Күн сайын бір күн шықпайды, күн тұрақты түрде өзгеріп отырады» деп Гераклит айтқандай, Алдар баяғы болғанымен, әр заман сайын оқырмандары өзгереді де, заманның заңына қарай өзі үшін өзектісін алады. Ақиқат бар жерде алдау бар, алдау бар жерде Алдар бар, Алдар ақиқаттың арашашысы, ол заманда, бұл заман «ақиқаттың ауылын» іздеушілер жетіп жатыр. «Ел қайда ақиқат деп аталатын, жол қайда ақиқатта апаратын” деп Мұқағали Мақатаев айтпақшы, ақиқаттың ауылына апарушы да – Алдар. Келешектің кемесінің бағытын белгілеушілер басқа болғанымен, ақырғы айлағы - ақиқаттың айлағы, ал ақиқат бар жерде Алдар бар, адамдардың бірін-бірі алдауы, кешірілмес күнә. Бірақ “адамдар күнәсі үшін жазаланбайды, адамдарды күнәнің өзі қолымен жазалайды, бұл әрі ауыр, әрі әділ жаза” депті Лев Толстой. Алдар адамдарды, алданған адамдардың, алдаған адамдардан есесін қайтарады, есебін түгелдейді. Қай ғасырда да, қай қоғамда да, қай жерде де, алданғандар – аткөпір, ізгілікті іздеушілер – ұшан теңіз, жапа шеккендер – жапа тармағай, бәрінің зары – бір, заманы – бөлек, зар заман болсын, бар заман болсын, өтіріктің құйрығы бір-ақ тұтам, бір тұтам нәрсені ұстап-тұту кім-көрінгеннің қолынан келе бермейді. Алды-артын абайлайтын Алдар керек, адам баласы керек нәрсесіне қолы жеткенінше асығады, сондықтан да алдамшының алдын орап, бетпердесін сыпыру үшін де Алдар керек. Сондықтан да Алдардың әкесінің:

Арсыз заман азаптап

Жаннан тойдым, қарағым.

Арашашы болсын деп,

Алдар қойдым қарағым,

деуінде негіз бар, заманның арлысы болады деп кім айтыпты, адамның арлысы болмаса, заманның арлысы қайдан болсын?! Адамның бәрін арлы қылып жарату қаншалықты қиын болса, заманның бәрін зарлы қылып қарату соншалықты оңай. Алдардың әкесі Алдан өмір бойы алданып ғұмыр кешсе, Алдар алданбай, адамды алдап күн көреді, алдап емес-ау, адалдыққа “арашашы” болып, әке өсиетін орындайды. Әке өсиетінде кедей-кепшіктің мұңы мен зары, көл-көсір көз жасы бар «әйтпесе, жаннан тойдым қарағым» деп айтпаста еді ғой. Алдар бейнесі – адам бейнесі, адам болғанда да бір адам емес, заманмен арбасқан мыңдаған, миллиондаған адам, оның ішінде ақиқатты естігісі келмейтіндерде бар. Алдар екеуіне де керек, естілерді есіркеу, жоқ-жітікті жарылқау үшін де, ал өзінен өзгені көргісі келмейтіндерді келемеждеп, көзінің еті өскендерді тәубесіне түсіру үшін де керек. «Мен шаршап, қалжырағанша қаламын, ал Британия мені қаншалықты керек етіп тұрса, мен мүлде шаршамаймын, қажет болса қалжырамаймын да” деп Маргарет Тэтчер айтпақшы. Алдар адамдарға ғана емес, замандарға керек кейіпкер, қоғам бар да – адам бар, адам бар да – алаң бар, қожам бар да қожайын бар және қызмет етушілер бар. «Қожайын болу үшін, саясаткер құлдың да кейпіне енеді» деп Шарль де Голь айтқандай, Алдар алдаушы ғана емес, сол заманның саясаткері.

Ал енді Алдардың түп-тегі туралы дәйекті деректер болмағанымен, оның түрік тектес халықтардан шыққаны айқын, анық, дау тудырмайтыны белгілі де, Ә. Марғұланның Алдар жайлы әңгімелердің шыққан тегі – қазақ топырағы деуінде дәлел бардай. Қорқыт та, Қожанасыр да, Алпамыс батыр да түркі халықтарының бір сыпырасында бар болғанымен, оқиғалар желісі, оқиғалардың өткен орындары, киім-киісі, жүріс-тұрысы, сөйлеген сөздері, іс-әрекеттерінде қазаққа тән сипаттар байқалады. Өзбек, түрікмен, иран, ертегілеріндегі жекелеген образдар немесе Алдардың әртүрлі лақап аттармен қылаң беруінің де өзіндік себептері бар болар. Қай заманда болмасын елді қанаушылар және қаналушылар болатыны белгілі, ол өзбек пе, түрікмен бе, ирандық па бәрібір елден елге, жерден жерге ауызша таралып кетеді, ұстанған ұстанымы, бет алған бағыты, шығарған шешімі, бір сөзбен айтқанда идеясы көптің көңіліне қона кетеді. Ал Алдар болса сол идеяларды іс жүзінде жүзеге асырушы. «Біз идеяны игермейміз, идеяның өзі қолды-аяққа тұрғызбай, бізді шаршы топқа алып шығады да, күш сынастырады. Барлық батырлар мен көшелі күрескерлер де солай болған” дейді Генрих Гейне. Өзбекті өңдендіріп, түрікменді түрлендіріп, ирандықтарды иландырып тұрған да – идея, Алдар болса, сол идеяны игеруші, тыңға түрен тастаушы. Идеяны пайдаланушылар, идеяны игерушілер, идеяны ұстанушылар неге болмасын, көршілес отырған діні, тілі ұқсас халықтар бірінікін-бірі ұстап-тұта бермей ме, қазіргі интернет жүйесін күллі адамзат баласы пайдаланбай ма, сол сияқты халық ауыз әдебиеті де – интернеттің ауызша таралған үлгілері емес пе, олай болса қазақ ертегілері мен аңыздарындағы Алдардың басқа түрік халықтарында арагідік кездесетін «көселердің» алдын он орауы тектен-текке болмаса керек «шөп те біткен жерге бітеді» дейді қазақ мақалы.

Қазақ арасындағы Алдар жайлы аңыздардың түбі бір түрік тектестерге таралуы – табиғи құбылыс, ал енді интернетті әлем тұтас, түгел пайдаланып отырғанымен, ол бағдарламаны жасаушылардың қожайындары бары белгілі. Ауыз әдебиеті үлгілерінің де әу баста иелері бар екенін біз білеміз, ал Алдардың тарихи тұлға екенін дәлелдейтін дерек көзі аз, тіпті жоқтың қасы болғанымен, қазақ арасынан, рамадан руынан, үргеніш шөлінен екенін ескертетін мәліметтер де жоқ емес. Алдар туралы аңыздардың басын құрап, әлденеше том құрастыруға болады, ал түрік тектес ұлттардың қайсысында да соншалықты қыруар қазына жинақталған. Ал енді Алдар турасында өзбектер өзіне қаратып («Бой билан куса») түрікмендер тұрмысына бейімдеп («Дехкон билан куса») ирандарда да иман таразылап («Елғончи») өзіне тартып жатса несі әбестік?! «Арпа ішінде бір бидай» деп қазақ айтпақшы, жекелеген әңгімелер ел ішінде ауыздан-ауызға таралып кете беретіні хақ. Ауыз әдебиеті үлгілерінің бәрі бірдей ойдан шығарылғанымен, өмір сүрген ортасы бар екенін де ескермеске болмайды. Алдар туралы аңыздардың басым көпшілігінде байлыққа белшесінен батқан бай, сіңірі шыққан кедей, ел ақысын жеген есіріктер мен жатып ішерлер, жалпақ шешейлер көбірек кездеседі, олар әлі де бар, бола да береді. Соған байланысты байларды алдайтын Алдарлар шығып жатса, халықтың айызы қанады, өшкені жанып, өлгені тіріледі, қажетті, қажетсізді жинай беретін ашкөз адамдардың абыройын ашушы да – Алдар емес пе? «Көпшілік адамдар артық дәулетті аса мұқтаждыққа балайды”. Міне, Алдарға артық дәулетті адамдар ғана кезігеді, солардың артық малын, мүлкін алдап алады, ал олардың бәрі әу баста әркімнен әртүрлі жолмен алданып алынған дүниелер ғой. Алдар сол басы артық дүниелерді тәркілеуші ғана, қазақта «артық дәулет бас жарар» демей ме?! Олай болса, Алдар барлық заманда, барлық заманға бірдей керек кейіпкер, оның үстіне қазақ ұлты – гуманитарлық ұлт болып саналады, яғни жан-дүниесі гуманизмнен (ізгіліктен) жаратылған, ал Алдар ізгілікті індетуші, іздеуші, із кесуші ғана емес, қолма-қол жүзеге асырушы адам.

Қазақ ертегілерін оқып отырсаңыз, бір белден бір белді басып, бір қырдан асып, бір қырды басып Алдар келе жатады, үстіндегі киімі де тозығы жеткен, басындағы тымағының да түсі оңып кеткен, неге, егер Алдар алғанының бәрін үйіне әкеліп толтырып қойса, осындай мүсәпір күй кеше ме, Алдар айналасына осынысымен ғана құнды. Қожанасыр да, Жиренше шешен де, алдыңыздағы Алдарда әлдеқашан байып кетер ме еді бәлкім, бірақ оларды халықтың назары жібермейді, елден ерекше күй кешкісі келмейді, көзге шыққан сүйелдей, бетке, ұрып тұрмайды, халықтың көңіліне қарайды, өміріне қарайды, Алдар сонысымен де қымбат. Алдар айналасындағы кейіпкерлердің бірді-екеуіне ғана ат үсті аялдасақ, олардың таза қанды қазақ екенін көріп білуге болады. Мәселен, Шықбермес Шығайбай ма, Бізбикеш пе, істеп отырған кәсібі, тігіп отырған кестесінен төгіліп тұрған бояулар да қазақ даласының алуан түрлі гүлдерінің хош иістері аңқып тұрады, тіпті төрге шығып малдасын құрып отыруының өзі өзге халықтарға ұқсамайды. Үй ішіндегі ұстанып-тұтынатын тұрмыстық бұйымдардың өзінен қыр қазақтарының үлгі-өрнектері анық, айқын аңғарылады. Сонымен қоса сөз саптауы, сөйлеу мәнері, отырыс-тұрысы басқа ұлттардан бөлек, басқа екенін мойындатады. Алдар көсе қазақ арасынан шыққан кейіпкер екенін ескертетін Ә. Марғұлан, Б. Адамбаев, М. Әуезов пікірлерімен қоса, ауыз әдебиетін зерттеуші Е. Тұрсыновтың зерттеулерінде де Алдар ақиқатын алдымызға жайып салып, жөн-жоба сілтейді. Қай ғасырда күн кешкені анық, айқын бола қоймағанымен «XIV-XVI ғасырларда өмір сүрген» деп Б. Адамбаев болжам айтады. Қалай десек те, Алдар қазақ санасына сіңген, қазақ ортасына орныққан, қазақ салтымен сабақтас, қазақ қырларынан құйғытып келе жатқан кейіпкер. Оның отырған, тұрған жері – алты қанат немесе он екі қанат ақ боз үй, яғни байлардың ақ ордаларының босағасында отырып-ақ төрінен бір-ақ шыққан, қолындағы барын жоқ-жітікке үлестірген. Қазақ үшін Алдар аңыздары әлі де талай ғасырларды артқа тастап, алға асады. Әлбетте, Алдар жайлы аңыздардың барлығы дерлік қараға қарасқанын тілге тиек етеді. Алдардың байығанын алдап алған мал-мүлкін жинап байлар қатарына қосылғаны хақында бірде-бір аңыз жоқ. Әсіресе бүгінгі ұрпақтар ұлағат алу үшін де, Алдар ашқан ақиқат керек, себебі біреу ғана бүгінгі байлардың сараң екені, жомарт екені, соншама байлықпен билікті қалай иемденгенін халық арасында ашып айту үшін де Алдарлар керек. Қара басының қамын күйттейтін арам пиғылды, екі жүзді, екі есті, мұнафиқ Алдарлар емес, елдің есесін қайтаратын қайырымды, елді мейірім мен шапағатқа бөлейтін Алдарлар керек, қажет, ауадай қажет әрі бір күндік байлардың дәулетін шашу үшін де керек. «Кім бір күнде байып шыға келсе, бір жылда дарға асылып тұратыны сөзсіз» -деп Леонарда Да Винчи айтпақшы, бір күндік, бір жылдық байлардың көз жасынан құралған дүниесін алдап алу үшін де аса қажет.

Алдар арқылы балаларды адалдыққа, адамгершілікке, ізгілікке, үндеуге болар еді, үйіңіздегі дүние-мүліктің қандай жолмен келгенін бала біліп өсу үшін де қанық кейіпкерлер, анық аңыздар керек. Сыбайлас жемқорлықпен күрес, үй – ішінен, отбасынан, балабақшадан басталады. Көп сериялы мультфильмдерде бүгінгі заманның байлары мен Алдар арасында жүрсе, бала үйіндегі дүние-мүліктің адал, арам жолмен жиналғанын біліп, Алдар келіп қалса әшекерелейді деп ата – анасына ескертіп отыру үшін де Алдар көсе кейіпкер ретінде керек. Заман – байлардікі болғанымен, адам – Алланікі емес пе?! Кез-келген ортада жаны аяр, жемқорлардың бет-пердесін сыпырып алу үшін де Алдар жайлы жаңа аңыздар керек. Алдар ақиқаты – адам ақиқаты, адалдарды алдап, жан әлемін жалдап күн кешіп жүргендерді келеке қылу үшін де Алдар керек.

Алдардың миығында-мысқыл езуінде күлкі бар, мысқыл болғанда да ащы мысқыл, күлкі болғанда да – кекесін күлкі бар. Бүгінгі қазақ қоғамындағы топ-топ жік-жікке бөлінген, беталды құла байыған байшыкештерді әжуалау үшінде Алдар ауадай, судай қажет. Бір сөзбен айтқанда Алдар көсені бүгінгі өмірмен байланыстырып жүз сериялы мультфильм сәбилерге, балаларға арналған жүз кітапша шығарса да артық етпес еді.

 Алдар кімдікі – әрине қазақтікі, дау да жоқ, дамай да жоқ, оған қазақтың рухани да, моральдық та құқы бар. Экономикалық мүмкіндігі де мол, бір байдың өзі жүз сериялы мультфильмге демеуші бола алады. Қожанасыр, Жиренше, Қорқыт сықылды аңызға айналған адамдар турасындағы топшылаулар, түйіндер, байламдар да – біреу, нақтылы насихаттау. Ауыз әдебиетін зерттеушілер пікірін зерделеу керек, алайда олар теория (тілге тиек) ғана, практика Алдардың анық бейнесін алдымызға кесе-көлденең тарту, тарту-таралғы жасау. Ол бүгінгі қоғам кейпін, адам кейпін түбегейлі өзгерту үшін жасалатын жасампаз әрекет.

Алдар – ақиқатты алға апарушы, дүниеқоңыз кісілердің алды-артынан шығып, ат-шапанын алдап алушы. Образ ғана емес, ой салушы образ, дүние кімдікі екенін, кімге тиесілі екенін ескертуші, жаңғыртушы, жасартушы.

Қорыта айтқанда, Алдар көсе қазақ ұлтының бойындағы кереғар қылықтар мен мінезіндегі міндер мен ашкөздікті айыптаушы адам. Аңыздың астарында –ақиқат, ақиқаттың жапсарында кешегі бүгінгі, ертеңгі өмір, кеще кісілер бүгін де, ертең де өмір сүре береді. Бірақ олардың оғаш, оспадар қылықтарын күлкі қылып, жарнамалап отыру үшін де Алдар көсе сықылды кейіпкерлер қат. Ұлы қазақ даласының ұрпақтары үлгі тұтатын кейпкерлердің ішінде Алдар көсенің болуы кездейсоқтық емес «егер, ғажайыптар қасыңызда тұрса, қадірі қашар еді, олар өйткені ғажайыптар ғой, себебі шын мәнінде көзге көрінбей әрекет етеді деп Анатоль Франс айтқан екен. Алдар көсенің өзі де, сөзі де, таяғы да – ғажайыптың ғажайыбы. Оның аңсайтыны – азаттық ар мен ожданның, ұят пен ынсаптың азаттығы. Ал, көксейтіні – көріпкелдік, кемел келешекке апаратын азаттық, кемел кісінің көксейтін көріпкелдігі. Адам баласының қанында тәуелсіздік бар, ол адам қанының құрамындағы ақиқатты аңсайтын, онсыз тұра алмайтын, өмір сүре алмайтын тәуелсіз түйіршіктердің, тәуелсіз қан түйршіктерінің барлығы, олар өле-өлгенше жалғандықпен жауласады. Ал Алдар көсе болса, сол тәуелсіз түйіршіктерден туындаған тұлға. Кейіпкер ретінде де аңыз адам ретінде де –Алдар көсе қазақ топырағының тыңайтқышы, ал тыңайтқыш атаулы – адамды да, қоғамды да, заманды да тыңайта түседі.

Әдебиеттер:
1. Әуезов М. Әр жылдар ойлары. –Алматы: Көркем әдебиет, 1959. -559 б.
2. Ғабдуллин М . Халық ауыз әдебиеті. –Алматы: Жазушы, 1971. – 464 б.
3. Қазақ ертегілері. III том, –Алматы: 1964. -495 б.
4. Марғұлан Ә. О характере и исторический обусловленности казахского эпоса// Известия АН КазССР, серия историческая. -1946. -№ 2, С. 80.
5. Турсунов Е. Генезис казахской бытовой сказки. –Алматы: Дайк-пресс, 2004.-192 б.
6. Бальзак О. Собрание сочинений в 20 томах, Том XI. –М.: Гослитиздат, 1958. 565 с.
7. Толстой Л. Собрание сочинений в двадцати двух томах, том семнадцатый публицистические произведения. –М.: Художественная литература. 1984. 911с.
8. Гейне Г. Собрание сочинений в двух томах, Т.2. – М.: Прогресс, 1984. 311с.
9. Винчи Х.Д. Собрание сочинений в двух томах, Т.1. – М.: Художественная литература, 1975. 333с.
10. Адамбаев Б. Шешендік сөздер, – Алматы, 1973. 234 б.
11. Монтескье Ш. Собрание избранных речей, – М.: Лениздат, 1961. 158 с.
12. Шарль Де Голль. Большая книга афоризмов, – М.: Изд-во ЭКСМО, 2002. 105 с.

 13. Достаевский Ф. Собр.соч. – М.: Лениздат, 1993. – 670 с.